

*ነበብዎ፡  ቃሉን መንፈሱን*

*ንበብዎ፡ መትከሉን ተግባሩን*

*ንበብዎ፡ ጽንዓቱን ተወፋይነቱን*

*ንበብዎ በብሓደ ፡ ፌደል'ውን ትኹን ከይገደፍኩም*

*ንበብዎ ሓደራኹም ንዓኹም ክሕሸኩም፡*

*ብህሎ ኣይኮነን፡ ውዕሎ'ዩ :*

*ውዕሎ ብውዕሎኡ ግን፡*

*ነቲ ኣጻድፍ ከም ጎልጎል፡*

*ነቲ ጥሜት ከም ጽጋብ*

*ንጽምኢ ከም ርውየት*

*ንዕርቃን ከም ክዳን*

*ንመስዋእቲ ከም ሞባእ፡*

*መትከል'ዩ ! ሓላላት ዝወደቑሉ መትከል፡*

*ጽንዓት እዩ፡ ብመስዋእቲ ብሉጻት ዝተርንዐ ጽንዓት፡*

*ክብሪታትና እንድዩ ን ህግሓኤ፡ ፈጢሩ፡*

*ህግሓኤ ዘተቐበሎ ሓደራ : መትከሉ ዓቲሩ*

*ተቓሊሱ ኣቃሊሱ : ኣብ ብልሒ መላጸ ተኾይጡ*

*ንሓያላት ኣኸንዲዱ ጁጅ-ማጁጅ ቀቢሩ*

*ንጸሓዮም ኣድኒኑ : ዓወት ንሓፋሽ ኣበሲሩ፡*

*ንበብዎ ኣጸቢቕኩም !*

*ዓይኒኹም እንተደኸመ መነጸር ወዲኹም*

*መን ኣሎ ናብዛ ሓባል ዓለም*

*ብጽንዓቱ ዝነብር ብዘይካኹም፡*

*መን ይገርሞ፡*

*ኣኽራናት እንተደነኑ*

*ውቅያኖሳት እነተቖሙ*

*ሰማያት መሳኹቶም እንተኸፈቱ*

*ብልክዕ ነቲ ሓቂ ክገልጹ፡*

*እዛ ቄናን ዓለም !*

*ምስ ዓለም እንከለና ዝሰኣነትና*

*ኣናሻዕ ንሞት ዝፈረደትና*

*መን ይገርሞ፡*

*ሕጂ በቲ ሸራፍ ስና እንተሰሓቕትና*

*በቲ ሸውራር ዓይና እንተረኣየትና*

*በቲ ሓንካስ እግራ እንተበጽሓትና*

*መን ይገርሞ እንተኳሕኩሐት ልዳትና :*

*ንስለ'ቲ  ድርብ ጽንዓትና*

*ንስለ'ቲ ሓጺናዊ ሓድነትና*

*ድርብ ዓወት ተገዚምና :*

*ወዲ ኤረይ ወለላ*

*እዛ ሓንካስ ዓለም ሰጊዳ ናባኻ ብኹላ፡*

*ኣይበልናን'ዶ !*

*ኣይትኽእሎምን ኢኻ*

*ኣሰይ መትከለይ ረቲዑ ፡ መትከል ሓቂ፡*

*ዓወት ንሓፋሽ፡*

*© መድሃኔ ተስፋኣለም*